open-index/open-wikipedia-markdown huggingface dataset:
אולסליסקה

**אולסליסקה** (בהונגרית: **Olaszliszka**, ובפי היהודים **ליסקא**) הוא כפר במחוז בורשוד-אבאוי-זמפלן שבצפון מזרח הונגריה.

אוכלוסיית אולסליסקה קטנה מ-1,928 תושבים בשנת 1990 עד 1,617 תושבים בשנת 2022.

## יהודי אולסליסקה
במחצית הראשונה של המאה ה-18 הגיעה ליישוב משפחה יהודית ראשונה. לאור היות היישוב משופע בכרמים ובתעשיית יין מפותחת, הגיעו יהודים שעסקו במסחר ביין ששיווקו את סחורת היישוב גם לרוסיה ופולין. יהודים נוספים שהגיעו למקום היו בעלי מלאכה ופקידים. הקהילה החלה להיווסד בשנת 1810 ובתחילת המאה ה-19 הקימו בית כנסת, חברה קדישא, בית ספר, ישיבה ומוסדות סיוע לנזקקים.

ביישוב הוקמה שושלת חסידות ליסקא על ידי הרב צבי הירש פרידמן שהקים בית מדרש ביישוב שמשך אליו עשרות תלמידים, בין תלמידיו היה גם ר' ישעיה'לה קערעסטירער שהיה משמשו וממשיך דרכו בקרסטיר.

לאחר מותו נקבר הרב פרידמן באולסליסקה ותחתיו שימש ביישוב, חתנו הרב חיים פרידלנדר.

בשנת 1942 גויסו מרבית הגברים היהודיים ביישוב עד גיל 42 לעבודות כפייה. בסוף אפריל 1944, לאחר הכיבוש הגרמני, הועברו כל יתר היהודים לגטו בשאטוראליאויהיי, משם הובלו בחודש מאי לאושוויץ.

## לקריאה נוספת
***פנקס הקהילות הונגריה**, עמודים 142–143
*אולאס-ליסקא (ליסקא), בתוך: שלמה שפיצר, **קהילות הונגריה: הקהילות החרדיות בהונגריה - תש"ד**, ירושלים: מכון ירושלים, תשס"ט, עמודים 16–17. (נתוני האוכלוסין בספר מבוססים על מפקד קהילות הונגריה של המועצה המרכזית של יהודי הונגריה שנערך בפקודת שלטונות הכיבוש הנאצי באביב 1944)

## קישורים חיצוניים

*
* 
*
*תמונות מבית העלמין היהודי באולסליסקה
*אתר הנצחה שנבנה על שרידי בית הכנסת באולסליסקה
*תמונות וסרטונים מאולסליסקה (כולל מבית הכנסת שנהרס) 
* הגטו אליו נלקחו יהודי העיר.

## הערות שוליים

קטגוריה:הונגריה: כפרים
קטגוריה:קהילות יהודיות שהושמדו בשואה
קטגוריה:מחוז בורשוד-אבאוי-זמפלן
קטגוריה:קהילות יהודיות בהונגריה
ארמון סרווסתאן

**ארמון סרווסתאן** (בפרסית: **کاخ ساسانی سروستان**) הוא מבנה מהתקופה הסאסאנית שנבנה בהוראת בהראם גור במאה ה-5. הוא נמצא בקרבת העיר סרווסתאן שבפרובינציית פארס. הארמון נכלל ברשימת אתרי המורשת התרבותית של אונסק"ו כחלק מן הנוף הארכאולוגי הסאסאני בחבל פארס.

ארמון סרווסתאן נחשב למייצג הראשון של ארכיטקטורה אסלאמית איראנית. הסגנון הזה נסמך על ארכיטקטורה פרתית מוקדמת בתוספת השפעות רומיות: אולם מרובע בעל כיפה גדולה, כניסות מרובות, חדרי איוואן מקורים. וקשתות. ארמון סרווסתאן בנוי מאבנים ומלט, והוא מזכיר במבנהו את ארמון ארדשיר בפיירוזאבאד. לפי א-טברי, הארמון שימש את מהר-נרסה, מזכירו הנאמן של השליט בהראם גור.

מחקרים חדשים שנעזרו בשיטות תארוך מתקדמות הראו כי למעשה הארמון לא נבנה בתקופה הסאסאנית כפי שסברו בעבר, אלא לתקופה מאוחרת: תקופת שלטונו של יזדגרד השלישי ותחילת התקופה האסלאמית (אמצע המאה השביעית).

## גלריה

ضلع شمالی کاخ سروستان.jpg|ארמון סרווסתאן, חזית צפונית
Sarvestan Palace1.png|חלל פנימי
کاخ ساسان سروستان.jpg|שרידי מבנה
کاخ سروستان منظر.jpg|מבט פנורמי


## קישורים חיצוניים

## הערות שוליים

קטגוריה:איראן: היסטוריה
קטגוריה:איראן: אתרי מורשת עולמית
קטגוריה:איראן: אתרים ארכאולוגיים
קטגוריה:פרובינציית פארס: מבנים
אלכסיי סוטורמין

**אלכסיי סרגייביץ' סוטורמין** (ברוסית: **Алексе́й Серге́евич Суторми́н**; נולד ב-10 בינואר 1994, מוסקבה, רוסיה) הוא כדורגלן רוסי, המשחק כקשר התקפי במועדון קריליה סובייטוב סמרה ובנבחרת רוסיה.

## ביוגרפיה
אלכסיי נולד במוסקבה וחי בה עד גיל 16. הוא התחיל לשחק כדורגל בבית הספר קרילאצקויה, ולאחר מכן עבר לסטרוגינו. הוא נבחן בספרטק ולמד במשך שנתיים עד שלוש שנים בחימקי ולאחר מכן התקבל לאקדמיה של זניט סנקט פטרבורג והשתתף בשני משחקים באליפות הנוער עבור זניט.

### קריירת מועדונים
#### סטרוגינו
המועדון המקצועי הראשון בו שיחק היה מועדון סטרוגינו במוסקבה. הוא הבקיע שער כבר במשחק הבכורה שלו בקבוצה, במפגש הגביע ב-10 יולי 2013 במפגש נגד "זניט מוסקבה", את משחק הבכורה בליגה ערך במשחק במסגרת הליגה המקצוענית נגד טורפדו ולדימיר, ב-15 ביולי.
#### חילופי קבוצות
ביולי 2015 הוא עבר לאסטרחן ל"וולגר" המקומית. הוא עשה את הופעת הבכורה שלו במשחק נגד ספרטק-2 מוסקבה, שבו הקבוצה הפסידה, בהפרש מינימלי. במפגש הבא נגד "פאקל" מוורונז' הבקיע את שער הניצחון. במדי "וולגר" השתתף במשחקי המבחן להעפלה לפרמייר ליג .

בשנת 2017, דווח על התעניינות בו מ"ויקטוריה" הצ'כית, "זניט" ו"רוסטוב". כל שלוש ההצעות נדחו על ידי המועדון. שנה לאחר מכן, הוא עבר לאורנבורג.
#### זניט
ביוני 2019 דווח כי זניט סנקט פטרבורג הציעה לו שכר של 300 אלף יורו וחוזה ל-5 שנים, אך לבסוף הוא עבר לרובין קאזאן שהציעה לו 500 אלף יורו לאותה תקופה. ברם, הוא לא נסע עם הקבוצה למשחק ההכנה נגד טמבוב ותקשורת הספורט דיווחה על כך שזניט הגיעה להבנות עם השחקן על מעברו לזניט באותם תנאים שרובין סיכמה מולו. ביולי 2019 זניט הודיעה רשמית על החתמתו לחוזה של שלוש שנים עם אופציה להארכה בשנתיים נוספות. את הופעת הבכורה במדי זניט ערך ב-14 ביולי 2019 במחזור הפתיחה של העונה כשנכנס כמחליף בניצחון הבייתי על טמבוב. ב-3 באוגוסט 2019 עלה לראשונה בהרכב הפותח במשחק הבייתי נגד קרסנודאר שהסתיים בשוויון 1-1. את שער הבכורה שלו הבקיע ב-21 בספטמבר 2019 בניצחון 0–5 על רובין קאזאן, כשבאותו משחק הוא מבקיע למעשה 2 שערים. בדצמבר 2020 הוזז לראשונה לעמדת הבלם הימני, במשחק המחזור ה-17 מול אורל. ב-29 בספטמבר 2021, הבקיע את שער הבכורה בליגת האלופות בניצחון קבוצתו 4:0 על מאלמו בגזפרום ארנה. באפריל 2022 האריך את חוזהו בקבוצה עד סוף 2025.

בינואר 2024 הושאל למועדון סוצ'י, עמה ירד ליגה בתום העונה.

באוגוסט 2024, הושאל עד תום עונת 2024/25 למועדון רוסטוב.
#### קריליה סובייטוב סמרה
בקיץ 2025 חתם במועדון קריליה סובייטוב סמרה.

### נבחרת רוסיה
באביב 2014, הוא זומן לנבחרת הלאומית של רוסיה, השתתף בשני משחקים לא רשמיים נגד שוודיה. בשנת 2016, הוא זכה בגביע חבר המדינות 2016 בהרכב נבחרת הנוער של רוסיה, כשהופיע ב-4 משחקים והבקיע שער בגמר. הוא זומן למשחקי מוקדמות מונדיאל 2022 וערך את הופעת הבכורה במדי הנבחרת ב-8 באוקטובר 2021, במשחק מול , שבו נבחרתו ניצחה 1:0. ב-11 באוקטובר 2021 עלה עם סרט הקפטן, במשחק מול .
## תארים
### קבוצתיים
; רוסיה (עד 21)
* גביע אלופות חבר המדינות: 2016

## קישורים חיצוניים

קטגוריה:כדורגלנים רוסים
קטגוריה:קשרי כדורגל רוסים
קטגוריה:מוסקבה: כדורגלנים
קטגוריה:כדורגלני וולגר אסטרחן
קטגוריה:כדורגלני אורנבורג
קטגוריה:כדורגלני רובין קאזאן
קטגוריה:כדורגלני זניט סנקט פטרבורג
קטגוריה:רוסים שנולדו ב-1994
ציקלוספורין

**ציקלוספורין** (בלועזית: **Cyclosporine**) היא תרופה מדכאת חיסון. היא משמשת לטיפול במחלות ומצבים בהם נדרש דיכוי חיסוני, כמו מחלות אוטו-אימוניות או לאחר השתלות איברים, כדי למנוע את דחיית השתל. בנוסף היא משמשת כטיפול בתסמונת העין היבשה במתן תוך-עיני בטיפות.

תופעות הלוואי השכיחות של תרופה זו הן לחץ דם גבוה, כאבי ראש, בעיות בכליה, ריבוי שיער גוף והקאות. תופעות לוואי נוספות כוללות סיכון מוגבר לזיהומים, עקב האפקט מדכא החיסון של התרופה, בעיות כבד ועלייה בסיכון ללימפומה. בשל תופעות הלוואי והשלכותיהן מנוטרת רמת התרופה באופן שגרתי בחולים הנוטלים אותה. שימוש בזמן ההריון עלול לגרום ללידה טרם המועד ומשקל לידה נמוך, אך לא מומים מולדים.

הדיכוי החיסוני של התרופה מושג על ידי הפחתת פעילות לימפוציטים. הציקלוספורין נקשר לציקלופילין, קולטן הנמצא בתוך נוזל התא, פעולה זו מונעת אקטיבציה של חלבון בשם קלצינורין ובכך נמנע ייצור של ציטוקינים דלקתיים על ידי לימפוציטים מסוג T.

החומר בודד לראשונה ב-1971 מהפטרייה *[[Tolypocladium inflatum]]* ונכנס לשימוש רפואי בשנת 1983. התרופה נמצאת ברשימת התרופות החיוניות של ארגון הבריאות העולמי.

## שימוש רפואי
ציקלוספורין אושרה על ידי ה-FDA לטיפול במחלת השתל נגד המאכסן המתרחשת בהשתלת מח עצם וכדי למנוע דחיית איברים במקרים של השתלת כליה, לב או כבד. היא משמשת לטיפול גם בדלקת מפרקים שיגרונית ופסוריאזיס ובמחלת בלוטות המיבומיאן ותסמונת שגרן. בנוסף להתוויות אלו משמשת התרופה לטיפול בדלקת עור אטופית, דלקת קרנית ולחמית אטופית (אטופיק קרטוקוניונקטיביטיס), מחלת קימורה, פיודרמה גנגרנוסום, סרפדת כרונית, מסטוציטוזיס מערכתית, כיבים שנובעים מדלקת אינטרסטיציאלית של שלפוחית השתן, ובטיפול בדלקת הענבייה ממקור לא זיהומי.

## תופעות לוואי
תופעות הלוואי של התרופה עשויות לכלול הגדלת חניכיים, הגברת צמיחת השיער, פרכוסים, כיבים פפטים, דלקת לבלב, חום, הקאות, בלבול, שלשול, היפרכולסטרולמיה, קוצר נשימה, היפואסטטזיה, נמלול (בייחוד בשפתיים), גרד, יתר לחץ דם, עלייה ברמות אשלגן, התרופה היא נפרוטוקסית העלולה לפגוע בתפקודי כבד וכליה, תחושת שרפה בקצות האצבעות ועלייה בסיכון לזיהומים ויראליים ופטרייתיים. ציקלוספורין גורם לעלייה בלחץ דם משום שהוא גורם להיצרות כלי דם כלייתיים ועלייה בספיגה החוזרת של נתרן.

מתן התרופה למושתלי כליה קשורה בהיפראוריצמיה, ובמקרים מסוימים - לשיגדון.

ציקלוספורין מופיע בקבוצה 1 של חומרים מסרטנים של הסוכנות הבינלאומית לחקר הסרטן. המשמעות היא שחשיפה לחומר עלולה להוביל להתפתחות סרטן, ובייחוד קרצינומת תאי קשקש של העור ולימפומה שאינה הודג'קין.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:תרופות שמדכאות את מערכת החיסון
קטגוריה:תרופות יתומות
קטגוריה:תרופות לפי א'-ב'
קטגוריה:פפטידים ציקליים
ענק (מיתולוגיה נורדית)

[ממוזער|הרג [יימיר על ידי וילי, וה ואודין מאת לורנז פרליך]]

במיתולוגיה הנורדית, **הענקים** (בנורדית עתיקה: **jötnar**; נהגה "**יוטנאר**", צורת הרבים של **יוטון** - **jötunn**, גם השמות ריסי, ת'ורס וטרול יכולים להתייחס לענקים) הם סוג של ישויות שמנוגדות לדמויות אחרות - כגון האלפים או הגמדים. למרות שמם המשומש לרוב בתרגומים לשפות מודרניות, הגדרת הענקים איננה ברורה, הם לא בהכרח גדולים מאוד, ותיאורם יכול לנוע בין יצורים יפים מאוד כשהם מתוארים באופן יחיד לבין גרוטסקיים בצורה מחרידה כשם מתוארים בצורה כללית. חלק מהאלים, כגון סקאד'י וגארד'ר מתוארים כענקים בעצמם ועוד ישנם אלים שיש עליהם עדויות רבות כגון אודין שמתוארים כצאצאים של ענקים. על הענקים יש עדויות במגוון רחב של מקורות נורדיים שונים.

המיתוס הנורדי מספר כי מקור הענקים הוא בהתרבות לא מינית מגופו של יימיר, ישות קדומה. בסופו של דבר, יימיר נהרג, גופו מפורק לחלקים שמהם יוצרים את העולם, והיוטנאר שורדים עד היום בכך שהם שטים בשצף של דמו של יימיר. הענקים שוכנים ביוטונהיימר. בפולקלור הסקנדינבי המאוחר יותר, המשמעות המעורפלת של המילה "ענק" סללה דרך לתיאורים שליליים של הישויות.

## אטימולוגיה
המילים jötunn בנורדית עתיקה ו-eóten באנגלו-סקסונית התפתחו משם העצם הזכרי הפרוטו-גרמאני etunaz. הפילולוג ולדימיר אורל טוען שקשרים סמנטיים בין etunaz לבין etanan בפרוטו-גרמאנית מרמזים על קשר אפשרי בין השניים. המילה etanan שוחזרה על ידי בלשנים מ-etall (אכילה) בנורדית עתיקה, etol (רעבתנות, גרגרנות) באנגלו-סקסונית, ו-filu-ezzal (חמדני) בגרמנית עילית עתיקה. risi בנורדית עתיקה ו-riso בגרמנית עילית עתיקה מגיעים משם העצם הזכרי הפרוטו-גרמאני wrisjon. אורל טוען כי שם התואר מסקסונית (גרמנית נמוכה) עתיקה wrisilīke כנראה גם כן קשור.

þurs (ת'ורס) בנורדית עתיקה, ðyrs (ד'ירס) באנגלו-סקסונית, ו-duris בגרמנית עילית עתיקה (רוח רעה), מגיעים משם העצם הפרוטו-גרמאני þur(i)saz, שבעצמו מגיע מ-þurēnan בפרוטו-גרמאנית, שקשור אטימולוגית ל-turá- (איתן, עשיר, בעל כוח) בסנסקריט. מקור המילה טרול הוא ממילה פרוטו-גרמאנית שמשמעותה אינה ידועה.

## לקריאה נוספת
* Dodds, Jeramy (Trans.) (2014). *The Poetic Edda*. Coach House Books. .
* Bellows, Henry Adams (Trans.) (1936). *The Poetic Edda.* Princeton University Press. New York: The American-Scandinavian Foundation.
* Orel, Vladimir (2003). *A Handbook of Germanic Etymology*. Brill. 
* Thorpe, Benjamin (Trans.) (1866). *Edda Sæmundar Hinns Frôða: The Edda of Sæmund the Learned*. Part I. London: Trübner & Co.

## קישורים חיצוניים

* 

קטגוריה:מיתולוגיה נורדית
אונוד

**אונוד** (בהונגרית: **Ónod**) הוא כפר במחוז בורשוד-אבאוי-זמפלן שבצפון מזרח הונגריה.

## היסטוריה

## קהילה יהודית
החל מאמצע המאה ה-18 החלו להתיישב יהודים באונוד. רובם עסקו במסחר בתבואה ומיעוטם היו בעלי אחוזות ואחד היהודים אף היה בעליה של טחנת קמח גדולה במקום שהעסיקה יהודים רבים.
הקהילה היהודית הייתה חלק מהיהדות האורתודוקסית, בשנת 1830 הוקם במקום בית תפילה זמני ובשנת 1883 הוקם בית כנסת קבע וחברה קדישא. בשנת 1910 יסד הרב מאיר שיק מוסד חינוכי בעיר בשם "תלמוד תורה ומלאכה" בו למדו בנוסף לתורה, גם חייטות, נגרות וסנדלרות.

בשנת 1941 גויסו צעירים יהודיים רבים לעבודות כפייה במסגרת שירות העבודה. רבים מצעירי אונוד נשלחו לחזית אוקראינה שם לחמו ההונגרים לצד הגרמנים ורובם נהרגו.

בשנת 1944, לאחר כניסת הגרמנים להונגריה, נעצרו ראשי הקהילה ועונו באכזריות ובאמצע מאי הועברו כל יהודי העיר לגטו דיושג'ר ליד העיר מישקולץ, משם גורשו ב-10 ביוני למחנה ההשמדה אושוויץ.

חלק מיהודי העיר הועברו מאושוויץ לעבודה בבית חרושת לנשק באלנדורף שבגרמניה.

## מפורסמים מאונוד
*האצילה ההונגרית ז'וז'אנה לוראנטפי

## לקריאה נוספת
*פנקס הקהילות הונגריה, עמוד 143–144
*אונוד (אנאד), בתוך: שלמה שפיצר, קהילות הונגריה: הקהילות החרדיות בהונגריה - תש"ד, ירושלים: מכון ירושלים, תשס"ט, עמוד 19–20. (נתוני האוכלוסין בספר מבוססים על מפקד קהילות הונגריה של המועצה המרכזית של יהודי הונגריה שנערך בפקודת שלטונות הכיבוש הנאצי באביב 1944)

## קישורים חיצוניים

* 
* קהילת אונוד באתר בית התפוצות

## הערות שוליים

קטגוריה:הונגריה: כפרים
קטגוריה:קהילות יהודיות שהושמדו בשואה
קטגוריה:מחוז בורשוד-אבאוי-זמפלן
קטגוריה:קהילות יהודיות בהונגריה
טיפול יונים לצהבת

**טיפול יונים לצהבת** היא צורה של רפואה עממית יהודית למחלת הצהבת. לטיפול אלטרנטיבי זה אין בסיס מדעי והוא עלול לסכן את החולה. יש המחשיבים טיפול זה כסגולה.

## מקור
שימוש ביונים לצהבת מופיע לראשונה בספרות היהודית אצל הרב החסידי-הונגרי יצחק אייזיק וייס (סבליאבה), בספרו "דברי יצחק" (ליקוט שמועות וסגולות מתלמידי הבעל שם טוב), סגולה זו נעתקה בשמו בספר "סגולות ישראל" (שבתאי ליפשיץ) ובספר "טעמי המנהגים".

צורת הריפוי היא על ידי תלישת נוצות היונה באזור פתח הביב והצמדתו לטבור החולה. כתוצאה מכך חלק מן היונים מתות. לטענת המטפלים, היונה 'שואבת' את הצהבת מהחולה, ולכן היא מתה.

פרופ' פרד רוזנר מצא בכתב יד (מהמאה ה-16 או ה-17) מקור עברי קדום לטיפול בצהבת על ידי העברת המחלה לדג. בנוסף הוא מצביע על תפיסת 'העתקת המחלה' – העברת המחלה לבעל חיים אחר, ששימשה בקרב הרפואה בעולם העתיק, ומביא דוגמאות נוספות לשיטה זו, מהתלמוד ומספרי רפואה שונים.

## תומכים ומתנגדים
בקרב אנשי הרפואה הקונבנציונלית ישנה התנגדות לשימוש בשיטה זו מאחר שלא הוכחה מדעית. כמו כן קיים חשש להידבקת החולה במחלות יונים והחמרת מצבו של החולה עקב אי טיפול.

מקרב הרבנים הביעו התנגדות הרב שלמה זלמן אוירבך, שלדבריו מדובר בהבל ואמונה טפלה, והרב צבי טאו, שתולה את תמותת היונים בחניקתם בידי המטפל. הרב שלמה אבינר, אף רואה בטיפול זה איסור הלכתי מטעם "דרכי האמורי". לעומתם יש רבנים אחרים שתומכים ומתירים את פעולה זו, בהם הרב יוסף בא-גד, שהקדיש לכך פרק בספרו (נחלי בא גד), והרב זמיר כהן, שמסתמך בין היתר על מחקר שלדבריו אישש את יעילות טיפול זה.

בהיבט של איסור צער בעלי חיים בהלכה, עבור רפואה 'סגולית' שאיננה בדוקה, מספר רבנים דנו בטיפול והתירוהו. הרב יצחק זילברשטיין כתב שהטיפול אינו מתיר חילול שבת.

## לקריאה נוספת

* פרד רוזנר, [Pigeons as a remedy (segulah) for jaundice](https://books.google.co.il/books?id=AcJCO74_MUIC&pg=PA59&lpg=PA59&dq=Pigeons+as+a+remedy+(segulah)+for+jaundice.&source=bl&ots=sFhSabUq_N&sig=EZHV1vmJXdWKCHvtp8zz-HpHPZM&hl=en&sa=X&ved=2ahUKEwjt77Od0-3fAhXFCewKHdVWAGUQ6AEwBHoECAUQAQ#v=onepage&q&f=false) בתוך Jewish Bioethics עמ' 59

## קישורים חיצוניים
* דליה מזורי, "נוסיף להשתמש ביונים-על-הטבור לריפוי הצהבת", מעריב, 23 באוקטובר 1984, עמ' 12
* 
* שימוש בשיטה זו במצריים , סרטון באתר medical videos

## הערות שוליים

קטגוריה:רפואה אלטרנטיבית
קטגוריה:מאגיה ביהדות
יעקב בן נסים

**רבי יעקב ב"ר נסים אבן שאהין** (בערבית יהודית: **אבי יוסף**. נפטר ב-ד'תשס"ז, 1006) היה ראש ישיבה ומנהיג הקהילה היהודית בקירואן, תוניסיה במאה ה-10, שלהי תקופת הגאונים. אביו של רב ניסים גאון.

## חייו
מוצא משפחתו כנראה מאזור פרס (לפי שמה). אביו, רבי נסים בר יאשיהו, שהיה גם הוא תלמיד חכם, חי ופעל בקירואן. רב נסים, בנו של ר' יעקב, מכנה את אביו "הרב הראשון". הוא ייסד בתי מדרש והעמיד תלמידים בקירואן, כלשון בנו: "אדוננו הצדיק אבי נ"ע... כאשר הקדים מזכויות וייסד המדרשות, לימוד התורה ויראתו שהייתה קודמת לחכמתו אמצא התשועה ועזר מבורא עולם". מנחם בן-ששון כותב כי בימיו פרח ביותר לימוד התורה בקירואן.

היה נציג ישיבת פומבדיתא וישיבת סורא בקהילות צפון אפריקה ובפרט קירואן (ואולי גם לספרד), דבר שהתבטא בכך שהוא ריכז את השאלות והתרומות מכל הקהילות אל הגאונים ואת התשובות מהם. התכתב עם רב שרירא גאון ובנו רב האי גאון, שפנו אליו בתוארי כבוד, "אלוף", "ראש כלה קדוש", "גבור התורה", "אדיר בן אדירים גדול בן גדולים", ועוד. רש"ג כותב לו: "ואתה גדולנו יעקב בן מר רב נסים שאתה מיסר עצמך ללמוד תורה בנקיות ולהיכנס בחדרי הלכה ולעמוד על אמתתה של תורה ולהוציאם לאור וכל תלמידיך אנשי סודך עושה רצון יראיו יעשה רצונך", וכן: "ומתוך שאתה תלמיד חבר לנו והר גבוה בתורה גלינו אליך רחשות לבנו". "למחמד עינינו ומשא נפשנו וסגולת חמדתנו ואיש סודנו ובעל בריתנו ושעשוע לבנו, מרי ורבנא יעקב הלבר לנו והנכבד בישיבתנו, הגדול בסנהדרינו והאדיר בכלינו". גם רבי שמואל הנגיד משבחו בשיר שכתב לכבוד רב נסים בנו.

בין השאלות ששאל את רב שרירא בשם קהל קירואן בשנת 987 (ד'תשמ"ז) הייתה "כיצד נכתבה המשנה?", שהתשובה שהשיב רב שרירא עליה נודעה בתור אגרת רב שרירא גאון. גם חיבור "יישור דרכי התלמוד" של רב האי גאון נכתב כתשובה לשאלותיו.

נפטר בחורף ד'תשס"ז (1006). בגניזת קהיר נמצאה אגרת שבה מבכה ר' האי גאון את פטירתו. חישובים שונים העלו שנפטר בגיל 110, אך החוקרים טוענים שהם התבססו על טעות.

לא שרד מחיבוריו דבר, אך מגניזת קהיר עולה שחיבר פירוש על ספר בראשית. יש המייחסים לו פירוש לספר יצירה.

## מתלמידיו
* בנו, רב נסים גאון
* ר' נסים בר ברכיה
* ר' יוסף בר ברכיה (מילא מקומו כנציג ישיבת פומבדיתא).

## לקריאה נוספת
* חיים זאב הירשברג, **תולדות היהודים באפריקה הצפונית**, בהוצאת מוסד ביאליק, ירושלים, 1965 כרך ראשון, עמ' 237 - 241.
* שרגא אברמסון, **רב נסים גאון: חמישה ספרים**, בהוצאת מקיצי נרדמים, ירושלים ה'תשכ"ה, עמ' יז - כ.
* מנחם בן-ששון, **צמיחת הקהילה היהודית בארצות האסלאם: קירואן 800 - 1057**, הוצאת הספרים ע"ש י"ל מאגנס, ירושלים ה'תשנ"ו, 1996, עמ' 148 - 150.
* שמואל אברהם פוזננסקי, **אנשי קירואן**, ורשה ה'תרס"ט, סי כו (לחצו [ כאן] לקריאה מקוונת).
* הרב רפאל בנימין כהן, **מלכי תרשיש**, עמ' כא-כב.

## הערות שוליים

קטגוריה:דור הביניים בין הגאונים לראשונים
קטגוריה:חכמי קירואן
קטגוריה:יהודי תוניסיה במאה ה-10
קטגוריה:יהודים במאה ה-11
קטגוריה:משפחת רבי שמואל הנגיד
קטגוריה:נפטרים ב-1006
נחל מורן

**נחל מורן** (בערבית: **وادي موران**, תעתיק: וואדי אל מורן) הוא נחל באורך 3.5 ק"מ במרכז הגליל העליון, צפונית להר מירון. הוא אחד מיובלי נחל כזיב עילי. מקור שמו העברי והערבי בשיחי מורן החורש הגדלים לאורכו.

ראשיתו של הנחל ליד נריה (בית ספר שדה הר מירון), משם יורד מערבה, תחילה בין חלקות חקלאיות ובהמשך בחורש ים תיכוני סבוך, עד מפגשו עם נחל כזיב כקילומטר מדרום מזרח לחורפיש. כקילומטר ממערב לנריה נובעים בנחל מעיינות הנקראים מעיינות נריה. על המדרון הצפוני התלול של הנחל עובר קטע מכביש 89 (מנהריה לסאסא). אזור נחל מורן הוא ירוק כל השנה, וניתן להיכנס למסלולי טיול בו בחינם.

## הערות שוליים

קטגוריה:הגליל העליון: נחלים
מקנזי סקוט

**מקנזי סקוט** (באנגלית: **MacKenzie Scott**, בעבר **מקנזי בזוס**; נולדה ב-7 באפריל 1970) היא סופרת ונדבנית אמריקאית. הייתה מעורבת בהקמת חברת אמזון, שהתחילה את דרכה כחנות ספרים מקוונת, ונכון לאפריל 2019 החזיקה ב-4% ממניותיה, והייתה לאחת מהנשים העשירות בעולם.

ב-2014 ייסדה את ארגון האנטי-בריונות "Bystander Revolution" בו היא משמשת כמנהלת כללית.

ב-1993 נישאה לג'ף בזוס, מייסד ומנכ"ל אמזון שהפך לאיש העשיר בעולם בזמנו. באפריל 2019 השניים התגרשו. מאז גירושיה היא תורמת חלק ניכר מהונה, שהוערך באפריל 2021 במעל 61 מיליארד דולר.

בשנת 2020 הופיעה ברשימה 100 האנשים המשפיעים השנתית של מגזין טיים, טיים 100.

## ביוגרפיה
נולדה בסן פרנסיסקו, קליפורניה בשם מקנזי סקוט טטל (MacKenzie Scott Tuttle). ב-1988 סיימה את לימודיה בבית הספר הוטצ'קיס בקונטיקט. ב-1992 קבלה תואר ראשון באנגלית מאוניברסיטת פרינסטון בהצטיינות יתרה. הסופרת טוני מוריסון בעלת מדליית החירות הנשיאותית אצלה למדה, התבטאה "שהייתה אחת התלמידות הטובות ביותר שהיו לה בחייה כמורה לכתיבה יוצרת".

ב-1992 עבדה תחת ג'ף בזוס בקרן הגידור D. E. Shaw בניו יורק. ב-1993 נישאו וב-1994 עברו לסיאטל שבוושינגטון. לזוג שלושה בנים ובת מאומצת מסין.

עם הקמת אמזון, הייתה שותפה בכתיבת התוכנית העסקית הראשונה של החברה.

בינואר 2019 הודיע הזוג בזוס על כוונתם להתגרש. על פי מגזין ה"נשיונל אינקוויירר" סיבת הגירושים היא בגידתו של ג'ף באשתו בכך שניהל רומן עם מנחת הריאליטי, לורן סאנצ'ז, מאפריל 2018.

באפריל 2019 פורסם הסכם הגירושים של הזוג בזוס, ולפיו תקבל מקנזי בזוס רבע ממניותיו של ג'ף בזוס באמזון, חלק ששוויו 35.6 מיליארד דולר. זכויות ההצבעה בגין חלק זה יישארו בידי ג'ף בזוס. בהסכם הסופי קיבלה 38.3 מיליארד דולר.

בעקבות גירושיה שינתה את שמה ממקנזי בזוס לשם נעוריה מקנזי סקוט. היא הצטרפה להתחייבות הנתינה, וביולי 2020 תרמה 1.7 מיליארד דולר. בשנת 2021 נישאה לדן ג'ואט, המורה למדעים של ילדיה.

במהלך 2024 תרמה סקוט על פי הודעתה 2 מיליארד דולר ל-199 ארגונים. מאז 2019 ועד לסוף 2024 הגיע הסכום הכולל של התרומות שלה ל-19.2 מיליארד דולר.

## פרסים
* 2006 – פרס הספר האמריקאי  על הנובלה "המבחן של לותר אולברייט" 

## ספרים

## קישורים חיצוניים

* 
* 
* 
* 

## הערות שוליים

קטגוריה:סופרות אמריקאיות
קטגוריה:סופרים אמריקאים
קטגוריה:בוגרות אוניברסיטת פרינסטון
קטגוריה:בוגרי אוניברסיטת פרינסטון
קטגוריה:תורמי התחייבות הנתינה
קטגוריה:נדבניות אמריקאיות
קטגוריה:מיליארדריות אמריקאיות
קטגוריה:מיליארדרים אמריקאים
קטגוריה:נדבנים אמריקאים
קטגוריה:נשות עסקים אמריקאיות
קטגוריה:אנשי עסקים אמריקאים
קטגוריה:נשים זוכות פרסים
קטגוריה:מנכ"ליות אמריקאיות
קטגוריה:מנכ"לים אמריקאים
קטגוריה:אמריקאים שהופיעו ברשימת טיים 100
קטגוריה:אמריקאיות שנולדו ב-1970
קטגוריה:אמריקאים שנולדו ב-1970
רכס חצרה

**רכס חצרה** הוא רכס בהר הנגב הצפוני, אחד מקמרי הנגב, הנמצא מדרום לכביש דימונה–ים המלח (כביש 25) והתוחם את המכתש הקטן שבתוכו. הרכס משתרע לאורך 50 ק"מ, מהר חימר בצפון מזרח עד הר רכב בדרום מערב. שמו של הרכס נקבע על שם הר חצרה ובעקבות צליל שמו הערבי של ההר "ג'בל ח'דירה" (جبل الخضيرة) שפירושו "גורן הדקלים".

רכס חצרה שייך לרכסי הקימוט של הר הנגב הצפוני, המורכב מסלעי גיר ודולומיט. רכס חצרה הוא א-סימטרי בחתך הרוחב: מדרונו הצפון מערבי מתון למדי ומידרונו הדרום-מזרחי תלול. הרכס גובל בדרום מזרח בבקעת צין ובמישור עמיעז, ובצפון מערב במישור ימין ובמישור רותם. יש בו אתרים רבים, בהם מכתש חצרה, מעלה עקרבים, נחל חתירה, נחל אשלים ונחל פרס.

## הר חצרה
הר חצרה הוא כינוי לקטע מרכס חצרה שבהר הנגב הצפוני, פסגתו היא 559 מ' מעל פני הים. מפסגת הר חצרה רואים את מישור ימין ואת רכסי הנגב.

## הערות שוליים

## קישורים חיצוניים

חצרה
חצרה
חצרה
בקעת ארדון

**בקעת ארדון** היא בקעה חולית ששטחה 30 קמ"ר בהר הנגב המזרחי. בקעת ארדון היא חלקו המרכזי של מכתש רמון. הבקעה מוקפת מצוקים, והקרקע שלה מכוסה מישורי חול ותלוליות חול.

הבקעה נוצרה בעקבות תהליכים של בליה וסחף. באזור הבקעה שוכנים נחל ארדון והר ארדון. האקלים בבקעת ארדון הוא אקלים צחיח.

מקור השם של בקעת ארדון הוא על שמו של "ארדון", בנו של כלב בן חצרון (דברי הימים א ב).

## הערות שוליים

קטגוריה:הנגב: הרים
ארדון
קטגוריה:מכתש רמון
יוחנן השישה עשר (אנטי-אפיפיור)

**יוחנן השישה עשר** (בלטינית: **Ioannes XVI**, ברונו מקרינתיה; 945 לערך - 1001) היה אנטי-אפיפיור שנבחר לכהונה על ידי אצילי רומא ב-997, במקביל לכהונתו של גרגוריוס החמישי. הוא הודח מהכס על ידי אוטו השלישי, קיסר האימפריה הרומית הקדושה, ב-998. נולד בשם יוהנס (ג'ובאני) פילגטוס (ביוונית: Ιωάννης Φιλάγαθος; בלטינית: Johannes Philagathus; באיטלקית: Giovanni Filagato).

## תולדות חייו
נולד בקלאבריה שבדרום חצי האי האפניני (איטליה), שהיה אז בשליטת האימפריה הביזנטית. היה הכומר האישי של תאופאנו, אחייניתו של קיסר יוחנן הראשון צימיסקס, קיסר האימפריה הביזנטית ורעייתו של אוטו השני, קיסר האימפריה הרומית הקדושה. כן היה סנדקו של בנם, לימים הקיסר אוטו השלישי. כיהן כבישוף פיאצ'נצה.

עם מותו של האפיפיור יוחנן החמישה עשר, הגיעו אוטו השלישי ובן-אחיו ברונו לרומא על מנת למנות את ברונו בן ה-24 לאפיפיור. אולם, אצילי רומא בחרו ביוהאנס פילגטוס לרשת את הכס ולכהן כאפיפיור בשם יוחנן השישה עשר. אוטו השלישי הצליח לגרום לבחירתו של ברונו לאפיפיור, והוא נטל לעצמו את השם גרגוריוס החמישי. מיד לאחר מכן הכתיר האפיפיור החדש את דודו לקיסר האימפריה הרומית הקדושה. אולם, עם שובו של אוטו השלישי לגרמניה, השתלטה סיעת אצילי רומא, בסיועו של בסיליוס השני בולגרוקטונוס, קיסר האימפריה הביזנטית, על כס האפיפיור, הדיחה את גרגוריוס החמישי והכתירה מחדש את יוחנן השישה עשר. סינוד בישופים שהתכנס בפאביה ב-997 החליט להכתיר מחדש את גרגוריוס שנבחר כחוק ולנדות את יוחנן השישה עשר מן הכנסייה. בפברואר 998 נכנס שוב אוטו השלישי לרומא בראש חייליו, על מנת לוודא שאצילי העיר לא ימרדו עוד נגד האפיפיור הנבחר. חיילי הקיסר תפסו את יוחנן השישה-עשר, שניסה להימלט. הם קצצו את אזניו, חתכו את אפו, עקרו את לשונו, שברו את אצבעותיו וניקרו את עיניו. לאחר מכן הרכיבוהו הפוך על חמור והצעידוהו ברחובות רומא. לאחר מכן נשלח לחיים בגלות במנזר פולדה שם מת ב-1001.

## מספור האפיפיורים
כיוון שיואנס לא נחשב לאפיפיור לגיטימי, שלושת האפיפיורים הבאים שנטלו לעצמן את השם יוחנן השתמשו בשמות "יוחנן השישה-עשר", "יוחנן השבעה-עשר" ו"יוחנן השמונה-עשר". רק בשלב מאוחר יותר "קודם" מספרם באחד, והותיר את השם "יוחנן השישה-עשר" ללא אפיפיור, אלא רק ככינוי לאנטי-אפיפיור שכיהן בשם זה.

## קישורים חיצוניים

* ערך על יוחנן השישה-עשר, האנציקלופדיה הקתולית
* 

## הערות שוליים

קטגוריה:אנטי-אפיפיורים
קטגוריה:אנשים שנודו על ידי הכנסייה הקתולית
קטגוריה:ילידי 945
קטגוריה:נפטרים ב-1001
נחל חצרה

**נחל חצרה** הוא נחל בהר הנגב והערבה. הוא יוצא מתוך המכתש הקטן ומתחבר אל נחל צין, היורד דרך הערבה אל ים המלח.

בנחל חצרה קיימת "מרפסת השיטפונות", נקודת תצפית טבעית שממנה ניתן להשקיף על שיטפונות בעונת החורף. וכן קיימת מרפסת תחתונה שם יש זרימה חלשה מאוד של מים בכל ימות השנה. בנחל חצרה קיים מפל וטפטפת נטיפים.

צמחייה בנחל: ליד הנחל גדלים עצי אשל שגדלים באדמת סחף בנוסף ישנם עצי אשל.

## קישורים חיצוניים
* The colors of the Negev
* אתר שבילים, נחל אמציהו, נחל חצרה: כל שיטפון צריך מרפסת.
* שיטפון בנחל חצרה (סרטון)

## הערות שוליים

חצרה
קטגוריה:שביל ישראל
נחל ברקן

**נחל ברקן** הוא נחל אכזב במחוז חיפה אשר ראשיתו בכפר הערבי מועאויה, כ-5 קילומטר מערבה לאום אל-פחם. הוא עובר מצפון לכפר קרע ומתאחד עם נחל משמרות שממשיך לאור עקיבא.. הוא אחד ממקורות המים של מפעל נחלי מנשה, ומנקז את מורדותיו הצפוניים-מערביים של רכס השומרון.
לאורך הנחל מספר מסלולי הליכה..

## הערות שוליים

קטגוריה:אור עקיבא
ברקן
קטגוריה:כפר קרע
קטגוריה:בסמ"ה
נחל שגוב

**נחל שגוב** הוא נחל בדרום הנגב, בהרי אילת, שאורכו כ-6 ק"מ. נחל זה הוא יובל של נחל בטמים. הנחל נקרא על שם הר שגוב הסמוך.

ראשית הנחל היא מדרון לפסגת הר שגוב. משם הוא יורד צפונה בעמק עמוק שמדרונותיו תלולים ומתחבר אל נחל בטמים כ-2 ק"מ מדרום לבקעת סיירים.

## הערות שוליים

שגוב
נחל רודד

[ממוזער|תצלום אויר של [אילות ונחל רודד]]

**נחל רודד** (בערבית: ואדי א-רדאדי; **פירוש:** ואדי שטוח) הוא נחל באורך כ־8 ק"מ בדרום הרי אילת ובדרום הערבה. מקור השם בצליל שמו הערבי של נחל נטפים, שהוא הנחל הראשי במערכת הנחלים רודד־נטפים.

ראשיתו של הנחל בבקעה רחבה ושטוחה (בקעת רודד) למרגלותיו המזרחיות של הר יהואחז. מכאן הוא יורד צפונה תוך שהוא חוצה את הבקעה. לאחר 1.5 ק"מ (ליד גיא אבוד) פונה הנחל חדות מזרחה ויוצא מתחום בקעת רודד. מכאן נמשך הנחל לכיוון דרום-מזרח בקניון גרניט גדול ומרשים, שאורכו 2.5 ק"מ וסופו במוצא הנחל אל דרום הערבה (כאן חובר אליו נחל נטפים).

ממפגש הנחלים רודד־נטפים נמשך נחל רודד עוד כ־3 ק"מ לדרום־מזרח באפיק שטוח ורחב, חוצה את כביש הערבה מצפון לקיבוץ אילות ויוצא אל מלחת אילת מצפון למסוף גבול הערבה.

## קישורים חיצוניים

## הערות שוליים

רודד
קטגוריה:אילת: גאוגרפיה
קטגוריה:הערבה
הר בשמת

**הר בשמת** הוא אחד מהרי רכס הרי אילת, שנמצא בדרום ארץ ישראל, באזור הנגב, בסביבות תמנע וסמוך לגבול סיני. ההר מתרומם לגובה של כ־848 מטר מעל פני הים.

ההר נקרא בערבית "ג'בל אום בוטמה" - הר אם האלה. השם בשמת ניתן בגלל דמיונו לשם בוטמה, ועל שם בשמת, אחת מבנות שלמה המלך, ששמה כנראה נגזר מהמילה "בושם". הר בשמת מורכב מסלעי יסוד, סלעים מגמטיים שנוצרו מהתגבשות של סלעים מותכים – מאגמה או לבה – כתוצאה מהתקררותם.
## הערות שוליים

בשמת
מישור הרוחות

**מישור הרוחות** הוא מישור הממוקם מצפון למכתש רמון. אורכו 4 ק"מ, ורוחבו 3 ק"מ, וכיוונו מצפון-מזרח לדרום-מערב. מישור הרוחות נקרא כך, מכיוון שהוא נמצא באזור מישורי עם רוחות. שם זה הוא גם תרגום שמו הערבי של המישור, סהל אל-הווא.

יש בו שרידי אתר מהמאות ה-11 עד ה-10 לפנה"ס, הנמצאים על שפת מתלול התוחם את המישור מצפון.
## היסטוריה
האתר שהתגלה במישור הרוחות הוא אחד משורה של אתרים שהתקיימו התקיימו במאות ה-11 עד ה-10 לפנה"ס, הקרויים  ''''המצודות הישראליות' בנגב''' שנחשבו למערך מצודות שהוקמו בגבול הדרומי של הממלכה הישראלית המאוחדת. כיום מקובל יותר להניח כי לפחות ברוב המקרים מדובר ביישובים ולא במצודות, ויש ויכוח האם הם התיישבות ספונטנית של האוכלוסייה או מפעל ממלכתי; יש גם ספקות באשר לעצם קיומה של ממלכה ישראלית מאוחדת בתקופת המקרא.

מספרו של האתר ברשימת מתחמי הסוגרים בהר הנגב (ה'מצודות') הוא 28. צורתו מלבנית (20 מ' לאורך, 16-17 מ' לרוחב), וקירותיו הבנויים אבני גוויל השתמרו עד לגובה של מטר אחד. כ-100 מטר מדרום ומדרום מזרח לשרידי המצודה, ישנם שלושה בורות גדולים עגולים, מדופנים באבני גוויל, שהיו ככל הנראה מקור המים של יושבי האתר.

## ראו גם
* מצודות ישראליות בנגב

## קישורים חיצוניים
* חמי מזור, אנציקלופדיה מפה מ, נ,ס.
*חדשות ארכאולוגיות, מישור הרוחות.
*צמחיית ישראל ברשת, מישור הרוחות.

## הערות שוליים

קטגוריה:הנגב: אתרים ארכאולוגיים
קטגוריה:ישראל: גאוגרפיה
הר שגוב

**הר שגוב** הוא הר עשוי סלעי גיר בהרי אילת, על גבול ישראל עם מצרים כ־8 ק"מ מצפון להר שני, ומערבית לכביש 12. להר 4 פסגות מצפון לדרום, שהמרחק ביניהן כ-1.5 ק"מ. הגבוהה בהן היא הפסגה הדרומית בגובה 881 מטר מעל פני הים והיא הפסגה הגבוהה ביותר בהרי אילת שבשטח ישראל לאחר 1979 (הסכם השלום עם מצרים והעברת חצי האי סיני לידי המצרים) ועליה נמצאת אנטנה. אל פסגת ההר עולה דרך עפר מסומנת שחור שהיא הסתעפות של הכביש מעובדה לעין נטפים.

## סביבה ונוף
ההר עשוי סלעי גיר. האקלים באזור מדברי וצחיח, וכמות המשקעים קטנה מ-100 מ"מ בשנה. מצפון להר צומח אוג קוצני. מחלקו המערבי של ההר יורד לכיוון צפון נחל שגוב.

## הערות שוליים

שגוב
קטגוריה:גבול ישראל–מצרים
גבריאל מרטירוסיאנאייטה

**גבריאל מרטירוסיאנאייט** (בליטאית: **Gabrielė Martirosianaitė**; נולדה ב-23 בפברואר 1991) היא דוגמנית ליטאית.

## ביוגרפיה
מרטירוסיאנאייט נולדה בקובנה ולמדה באוניברסיטת וילנה.

היא נבחרה למיס ליטא לשנת 2008 (שנה אחרי יורגיטה יורקוטה) וייצגה את ליטא בתחרות מיס עולם 2008, לאחר מכן עבדה כדוגמנית למספר חברות אופנה.

ב-2009 שנבחרה וילנה לבירת התרבות של אירופה היא נבחרה לשמש כשגרירה של העיר.

ב-2013 השתתפה בקמפיין הבא לעודד אימוץ חיות מחמד.

היא הנחתה מספר פעמים את תחרות המוזיקה הליטאית של LRT שבאמצעותה נבחר נציג ליטא לאירוויזיון, בנוסף היא לקחה חלק בהנחיית ערב התרמה למעוטי יכולת ובמספר פרויקטים נוספים לטלוויזיה.

## קישורים חיצוניים

*https://www.alfa.lt/straipsnis/191491/mis-lietuva-2008-karuna-pasipuose-gabriele-martirosianaite
*https://www.alfa.lt/straipsnis/10243302/mis-lietuva-nusisnekejo-pries-visa-pasauli
*http://www.respublika.lt/uploads/files/99993181_pdf_12_154155.pdf

## הערות שוליים

קטגוריה:שחקניות קולנוע וטלוויזיה ליטאיות
קטגוריה:מנחות טלוויזיה ליטאיות
קטגוריה:דוגמניות ליטאיות
קטגוריה:זוכות מיס ליטא
קטגוריה:בוגרי אוניברסיטת וילנה
קטגוריה:משתתפות בתחרות מיס עולם 2008
קטגוריה:אישים ממוצא ארמני
קטגוריה:ילידות 1991
קטגוריה:ליטאים שנולדו ב-1991
רדקה רוסיצקה

**רדקה רוסיצקה** (בצ'כית: **Radka Rosická**; נולדה ב-20 באפריל 1981) היא מנחת טלוויזיה ודוגמנית צ'כית.

## ביוגרפיה
רוסיצקה נולדה בעיר האבירוב שבמחוז מורביה-שלזיה לאם שעבדה בגן ילדים, היא למדה בבית ספר פרטי לעסקים ובנקאות.

ב-2002 השתתפה בתחרות יופי הנקראת "מיס רנטה" שם נבחרה לסגנית ראשונה, באותה שנה השתתפה בתחרות מיס צ'כיה, שם נבחרה לסגנית שנייה, מה שהוביל להשתתפותה בתחרות מיס אירופה כנציגת המדינה.

היא דגמנה רבות וב-2011 פרשה מקריירת הדוגמנות.

בשנת 2005 התארחה בפרק של הסדרה הקומית "Redakce".

ב-2013 החלה לעבוד בערוץ הטלוויזיה "TV Nova" כמגישת מזג האוויר.

בשנת 2017 הנחתה מספר פרקים של "Sama doma" תוכנית חדשות בידור לנשים, באירוויזיון 2017 ואירוויזיון 2018 הציגה את תוצאות ניקוד חבר השופטים של צ'כיה.

בנוסף לשפת אמה היא דוברת גם פולנית.

## קישורים חיצוניים
* מיס צ'כיה 2002 

## הערות שוליים

קטגוריה:דוגמניות צ'כיות
קטגוריה:משתתפות בתחרות מיס אירופה
קטגוריה:צ'כיות שנולדו ב-1981
נחל רחם

**נחל רחם** (תרגום השם בערבית: ואדי אל רחמא, وادي الرحمة) הוא ואדי בדרום הנגב, ישראל.

## תיאור הנחל
נחל רחם הוא אחד הנחלים שבהרי אילת. האקלים בסביבתו מדברי צחיח. מוצא הוואדי ממוקם בגובה של 431 מטר מעל פני הים. אורכו של נחל רחם כ-17 ק"מ, ועם יובלו הראשי, נחל עתק, הוא בעל אגן הניקוז הגדול ביותר בנחלי הרי אילת. ראשיתו במורדות הדרומיים של הר עוזיהו, בפרשת המים של הרי אילת, ומכאן הוא יורד מזרחה בעמק תלול ורדוד שלאורכו מעט עצי שיטה. בחלקו העילי של הנחל עובר קטע משביל ישראל. בניגוד לנחלים רבים באזור, שמכילים בעיקר סלעי גרניט, נחל רחם מכיל בעיקר סלעי גיר.

גבי רחם הם גבים בנחל, שמתמלאים במים בעת שיטפון.

## אופי הטיול
המסלול הררי ומשלב נופי מדבר וטבע מדברי: צמחי מדבר וחיות מדבר כגון יעלים ותנים.

## הערות שוליים

רחם
רחם
קטגוריה:הערבה
קטגוריה:שביל ישראל
NGC 4435

**NGC 4435** (נקראת לפעמים ביחד עם NGC 4438 הסמוכה **גלקסיות העיניים**) היא גלקסיית עדשה בקבוצת הכוכבים בתולה, הנמצאת במרחק של כ-55 מיליון שנות אור ממערכת השמש ושייכת לצביר הבתולה.

## היסטוריה
לגלקסיה בהירות נראית מדרגה 10.8, והיא התגלתה ב-8 באפריל 1784 ביחד עם NGC 4438 הסמוכה על ידי האסטרונום ויליאם הרשל, שכלל אותן ברשימת הערפיליות שפרסם בשנת 1786 תחת הציון המשותף **I.28**. הוא תיאר את שתיהן כבהירות וגדולות למדי. בנו, ג'ון הרשל, צפה בה גם כן מספר פעמים ובטעות זיהה אותה כ-M86 שגם כן נמצאת באותה סביבה, וייחס את גילויה לשארל מסיה, אך הקואורדינטות שרשם תואמות את המיקום של NGC 4435. הוא הכניס אותה לקטלוג הערפיליות שפרסם בשנת 1833 תחת הציון **1274**, כשהיא מתוארת כבהירה מאוד ועגולה, וכן שהיא המערבית מבין שתיים, כאשר השנייה (NGC 4438) קיבלה את הציון **1275** וזוהתה בתור I.28 שגילה אביו, ויליאם הרשל. את M86 עצמה, זיהה ג'ון הרשל כערפילית חדשה וציין אותה בקטלוג כ-1253. יותר מאוחר הוא זיהה את הטעות והכניס את הגלקסיה לקטלוג הכללי של ערפיליות וצבירי כוכבים שפרסם בשנת 1864 תחת הציון **GC 2991**, כאשר M86 הוכנסה תחת הציון GC 2961. בשנת 1888 ג'ון דרייר הכניס אותה לקטלוג הכללי החדש, תחת הציון NGC 4435, כאשר היא מתוארת כבהירה מאוד, גדולה למדי, עגולה והצפון-מערבית מתוך שתיים.

## תצפית
בין שתי הגלקסיות מפרידות רק 4.4 דקות קשת ששקולות למרחק של כ-65,000 שנות אור, כך שהן באותו שדה הראייה כאשר צופים בהן באמצעות טלסקופ חובבים. הן נמצאות במרכז צביר הבתולה, כ-8.7 מעלות ממערב-צפון-מערב לכוכב וינדמיאטריקס וכ-9.5 מעלות ממזרח לכוכב הבולט דנבולה. M86 ו-M84 נמצאות במרחק זוויתי של 0.4 ו-0.6 מעלות בהתאמה ממערב-דרום-מערב ל-NGC 4435, NGC 4459 נמצאת כמעלה מצפון-צפון-מזרח לה, NGC 4473 ו-NGC 4477 נמצאות כ-0.6 מעלה ו-0.8 מעלה בהתאמה מצפון-מזרח לה, כשליש מעלה ממזרח צפון-מזרח לה נמצאת NGC 4461, M87 נמצאת כמעלה מדרום-מזרח לה וכ-0.6 מעלה מדרום מערב לה נמצאת NGC 4388, כולן גלקסיות השייכות גם כן לצביר הבתולה.

## תכונות
אורכה הזוויתי של NGC 4435 הוא כ-2.3 דקות קשת, שממרחקה שקול לקוטר של מעט פחות מ-40,000 שנות אור, כ-40% מהקוטר של שביל החלב, מסתה מוערכת בכ- מסות שמש, כעשירית ממסת שביל החלב, כאשר למעלה מ-70% ממסתה או כ- מסות שמש, היא מסת הכוכבים שבגלקסיה. בדומה לגלקסיות אחרות מסוגה, בגלקסיה יש מעט גז ואבק, ולכן יצירה של כוכבים חדשים מתרחשת בקצב נמוך למדי שמוערך בכ-2 מאיות של מסת שמש בשנה, או מסת שמש בכ-50 שנים. לעומת זאת במרכז הגלקסיה יש אוכלוסיית כוכבים צעירה יחסית שגילה מוערך בכ-190 מיליון שנים בלבד, ונראה שהגלקסיה עברה תקופה של יצירת כוכבים אינטנסיבית, ייתכן בעקבות אינטראקציה עם NGC 4438 הסמוכה. מתנועת הכוכבים סביב מרכז הגלקסיה, נראה שבמרכזה נמצא חור שחור על-מסיבי קטן יחסית עם מסה של לכל היותר 7.5 מיליון מסות שמש. תצפיות בחשיפה ארוכה העלו שמצידה הצפוני של NGC 4435 יש רצועה של תווך בין-כוכבי וכוכבים שככל הנראה נפלטו ממנה בעקבות המפגש בינה ובין NGC 4438. אך ניתוח ספקטרוסקופי של האור היוצא מהרצועה מראה שייתכן ומדובר בערפילית בתוך שביל החלב, שרק במקרה נמצאת על אותו קו ראייה אל NGC 4435, ואין שום קשר בין הרצועה ובין הגלקסיה.

## קישורים חיצוניים

* 

## הערות שוליים

קטגוריה:גלקסיות עדשה
קטגוריה:קבוצת הכוכבים בתולה
קטגוריה:צביר הבתולה
קטגוריה:הקטלוג הכללי החדש
מצפה אלות

ממוזער|עמק הירדן כפי שנצפה מהמצפה
**מצפה אלות** הוא נקודת תצפית הנמצאת בשמורת "מצפה אלות", אשר מהווה את הנקודה הגבוהה ביותר ברכס רמת סירין. הוא נמצא 2 ק"מ מערבית למושבה מנחמיה וכ-4 ק"מ מדרום מזרח ליבנאל.

גובה המצפה הוא כ-360 מטרים מעל פני הים, והוא נמצא בקצה המזרחי של הרכס, על תוואי שביל ישראל ושביל עמק המעיינות. בנוף שנצפה ממנו ניתן לראות את הכנרת, עמק הירדן ורמת הגולן. כמו כן היישובים יבנאל, אלומות ויישובי עמק הירדן.

התצפית נבנתה לזכר , לוחם בסיירת צנחנים שנפל בלבנון.

המצפה קיבל את שמו מן האלות הרבות הגדלות ברמת סירין, בפרט, משתי אלות אטלנטיות המצויות בנקודת התצפית.

ממוזער|האנדרטה לחן כנרתי

## קישורים חיצוניים
* 

קטגוריה:שביל ישראל
אלות
קטגוריה:הגליל התחתון
ליובאן (מחוז משנה)

**מחוז משנה ליובאן** (בבלארוסית: **Лю́банскі раён**) הוא אחד מ-22 מחוזות משנה המרכיבים את מחוז מינסק שבמרכז בלארוס. מרכזו המנהלי היא העיר ליובאן.

## דמוגרפיה
בתקופת עריכת מפקד האוכלוסין של בלארוס (2009) , מנתה אוכלוסיית מחוז המשנה ליובאן 35,444 בני אדם. ההרכב האתני של האוכלוסייה במחוז היה: 95.61% בלארוסים, 2.8% רוסים ו-1.59% אחרים. שפות הדיבור הנפוצות: בלארוסית (90.59%) ורוסית (7.89%).

## קישורים חיצוניים

*  

קטגוריה:מחוז מינסק: מחוזות משנה
קרחון בנדר

ממוזער|הקרחון נמצא בקצה הימני העליון של הרביע השלישי משמאל בשורה התחתונה של המפה
**קרחון בנדר** (באנגלית: **Bender Glacier**) הוא קרחון בדרום רכס סנטינל, בהרי אלזוורת' שבאנטארקטיקה.

גובהו של הקרחון 1,479 מטרים מעל פני הים.

הקרחון זורם מהר אטקינסון ומהר קראדוק לכיוון דרום, בין פסגת צ'פלין ופסגת קרושה, ונשפך אל קרחון נימיץ מדרום לשלוחת גילברט.

יובלי קרחון בנדר הם: קרחון ברוק, קרחון בולגראד וקרחון סוורינגהאוס .

## היסטוריה
### מקור השם

שמו של הקרחון ניתן לו על ידי הוועדה המייעצת לשמות אנטארקטיים בשנת 2006.

הקרחון נקרא על שם פרופסור מייקל ל. בנדר (Michael L. Bender) מהחוג לגיאוכימיה של אוניברסיטת פרינסטון (קודם לכן לימד בבית הספר למוסמכים באוקיינוגרפיה באוניברסיטת רוד איילנד), שמחקרו משנת 1984 מתמקד בשינויי האקלים הקרחיים בין קרחונים ובמחזור הפחמן העולמי.

## לקריאה נוספת

• Damien Gildea, **[https://books.google.co.il/books?id=4rHtBgAAQBAJ&pg=PT4&lpg=PT4&dq=%22Bender+Glacier%22&source=bl&ots=DV3DEyEjlS&sig=vdujqIsNbJcN0cgJ2neTrWkLE34&hl=en&sa=X&ved=2ahUKEwjVydfbm-vfAhXDGCwKHeTBCIg4ChDoATAAegQIARAB#v=onepage&q=%22Bender%20Glacier%22&f=false Transantarctic Mountains - Mountaineering in Antarctica: Travel Guide]**

## קישורים חיצוניים

* קרחון בנדר באתר הסקר הגאולוגי של ארצות הברית
* קרחון בנדר באתר הגאזט האנטארקטי המשווה SCAR של ממשלת אוסטרליה
* מפה טופוגרפית של אזור הקרחון

## הערות שוליים

בנדר
קטגוריה:ארצות הברית באנטארקטיקה
שלום סמיד

**שלום סמיד** (11 ביוני 1909 – 1 ביולי 1997) היה משורר ישראלי, חבר קיבוץ נגבה.

## ביוגרפיה
סמיד נולד בשם **שלום סמיאטיצקי** לבית חסידי במחוז לובלין שבפולין. בצעירותו כתב בעיתון מקומי ביידיש. בגיל 17 הצטרף לתנועת השומר הצעיר, ומאוחר יותר לתנועת החלוץ. בשנת 1937 עלה לארץ ישראל, והיה בין מקימי קיבוץ נגבה ב-1939. במהלך מלחמת העצמאות, השתתף סמיד במערכה על נגבה. בשנת 1950 שימש כמזכיר סמינר הקיבוצים בתל אביב.

נפטר בשנת 1997 ונקבר בבית העלמין בקיבוץ נגבה בו היה חבר.

## כתיבתו
במהלך שנותיו בקיבוץ, עסק סמיד בכתיבת שירה, מקאמות ומאמרי דעות. כמו כן עסק בתיעוד זיכרון השואה. שיריו התפרסמו במספר ספרים:
* ביני לבין עצמי, הוצאת אל"ף, 1974
* זהרורי בין ערביים, הוצאת רשפים, 1983
* רצינות מחייכת בחצרו של קיבוץ, הוצאת רשפים, 1990

בשנות ה-70 חיבר סמיד קדיש קיבוצי, גרסה חילונית לקדיש הנאמר בהלוויות. קיבוצים רבים אימצו את הקדיש של סמיד והוא נאמר עד היום בהלוויות קיבוציות.

## קישורים חיצוניים

קטגוריה:משוררים ישראלים
קטגוריה:משוררים כותבי עברית
קטגוריה:בוגרי השומר הצעיר
קטגוריה:נגבה: אישים
קטגוריה:אישים הקבורים בנגבה
קטגוריה:ישראלים שנולדו ב-1909
קטגוריה:ישראלים שנפטרו ב-1997
מינסק (מחוז משנה)

**מחוז משנה מינסק** (בבלארוסית: **Маладзечанскі раён**) הוא אחד מ-22 מחוזות משנה המרכיבים את מחוז מינסק שבמרכז בלארוס. מרכזו המנהלי היא עיר הבירה מינסק שאינה כלולה בו בעצמה מבחינה מנהלית.

## דמוגרפיה
בתקופת עריכת מפקד האוכלוסין של בלארוס (2009) , מנתה אוכלוסיית מחוז המשנה מינסק 157,497 בני אדם, זו הייתה נקודת שפל, ומאז גדלה האוכלוסייה בעקביות, ב-2018 נמנו כבר 215,404 תושבים. ההרכב האתני של האוכלוסייה במחוז היה: 84.58% בלארוסים, 9.23% רוסים, 1.56 אוקראינים ו-4.63% אחרים. שפות הדיבור הנפוצות: בלארוסית (56.14%) ורוסית (36.88%).

## קישורים חיצוניים

*  

קטגוריה:מחוז מינסק: מחוזות משנה
פסגת צ'פלין

**פסגת צ'פלין** או **פסגת צ'אפלין** (באנגלית: **Chaplin Peak**) היא הר ברכס סנטינל, בהרי אלזוורת' שבאנטארקטיקה.

הפסגה מצויה ממערבית לקרחון בנדר, 8 קילומטרים דרומית מערבית להר קראדוק, ו-2 קילומטרים צפונית לשלוחת גילברט.

הפסגה מתנשאת מעל קרחון נימיץ שממערב לה.

גובהה של הפסגה 1,978 מטרים מעל פני הים.

## היסטוריה

### גילוי הפסגה
הפסגה מופתה לראשונה על ידי הסקר הגאולוגי של ארצות הברית בשנת 1961, ומופתה בשנית בשנת 1988.

### מקור השם
שמה של הפסגה ניתן לה על ידי הוועדה המייעצת לשמות אנטארקטיים בשנת 2006.

הפסגה נקראת על שם סטיבן נוויל צ'פלין (Stephen Neville Chaplin), גאולוג וחבר של קרן אומגה לחקר אנטארקטיקה GPS שערכה סקרי GPS של פסגות באזור בין השנים 2005-2006, ובהן הר זה.

## קישורים חיצוניים
* פסגת צ'פלין באתר הגאזט האנטארקטי של ממשלת אוסטרליה
* פסגת צ'פלין באתר הגאזט האנטארקטי המשווה SCAR של ממשלת אוסטרליה
* תצלום לוויין של אזור הפסגה
* מפה טופוגרפית של אזור הפסגה

## הערות שוליים

צ'פלין
צ'פלין
המסעדה של טום

**המסעדה של טום** היא דיינר השוכן בשדרות ברודוויי פינת רחוב 112, בשכונת מורנינגסייד הייטס במנהטן, ניו יורק. המסעדה נפתחה בשנות ה-40 של המאה ה-20 ומופעלת על ידי משפחת זוליס שמוצאה יווני.

הדיינר נמצא במסגרת הסיורים שהוביל קני קריימר בניו יורק ("Kramer's Reality Tour"). רבים מן המבקרים במסעדה הם סטודנטים ואנשי סגל באוניברסיטת קולומביה הסמוכה ותיירים בעיר. הסנאטור ג'ון מקיין אכל לעיתים קרובות במסעדה של טום כשביקר את בתו מייגן  כשהייתה סטודנטית באוניברסיטת קולומביה.

## בתרבות
המסעדה של טום היוותה השראה לשירה של סוזן וגה "Tom's Diner" שיצא ב-1987.

באותה שנה הופיע צדה החיצוני של המסעדה בפרק של הסדרה האישה הביונית.

מאוחר יותר שימש תצלום חלקה החיצוני של המסעדה הפונה לרחוב, כמדמה את "מונק'ס קפה", בית קפה בסדרה סיינפלד, שהיה מקום התכנסות עיקרי לדמויות הראשיות בסדרה ג'רי, ג'ורג', איליין וקריימר.
עם זאת הסצנות שנראות בתוך המסעדה, לא צולמו בתוכה אלא באתר צילום בלוס אנג'לס.

בפרקים הראשונים של הסדרה סיינפלד נראה השלט שעל המסעדה עם הכיתוב המלא, אך בהמשך נגלה רק השם "מסעדה".

בשנת 2014 יצא סרט תיעודי אודות המסעדה בשם Tom's Restaurant - A Documentary About Everything.

## קישורים חיצוניים

* 
* בארי דיבולה, The real Seinfeld diner in New York: Inside Tom's Restaurant, באתר Traveller
* טים מורן, 'Seinfeld' Fans Still Flock To Iconic Diner Nearly 20 Years Later, באתר patch, 25 באוגוסט 2017.

## הערות שוליים

קטגוריה:ניו יורק: מסעדות
קטגוריה:סיינפלד
שלוחת גילברט

**שלוחת גילברט** או **כתף גילברט** (באנגלית: **Gilbert Spur**;בבולגרית: **рид Гилбърт**) הוא שלוחה הררית המכוסה קרח, בחלק הדרומי של רכס סנטינל, בהרי אלזוורת' שבאנטארקטיקה.

גובהה של השלוחה 1,900 מטרים מעל פני הים.

אורכה של השלוחה 3.9 קילומטרים (בכיוון צפון-דרום) ורוחבה 2.3 קילומטרים (מזרח- מערב).

השלוחה ממוקמת צפונית למפגש בין קרחון בנדר (שנמצא ממזרח לה) וקרחון נימיץ (שנמצא ממערב לשלוחהׂ); השלוחה נמצאת 2.1 קילומטרים דרומית לפסגת צ'פלין, 8.5 קילומטרים דרומית מערבית להר סטרייבינג, 10.5 קילומטרים מערבית להר ליפטאק, ו-11.7 קילומטרים צפונית מזרחית להר פיסק שברכס בסטיאן.

## היסטוריה
### גילוי השלוחה
השלוחה מופתה לראשונה על ידי הסקר הגאולוגי של ארצות הברית בשנת 1961, ומופתה בשנית בשנת 1988.

### מקור השם
הפסגה נקראת על שמו של ג'וזף גילברט (Joseph Gilbert) שהשתתף במסע המחקר השני של ג 'יימס קוק בין השנים 1772-1775, אשר, יחד עם ויליאם הודג'ס, צייר את הציורים הראשונים מאנטארקטיקה.

## לקריאה נוספת
* הגאזט האנטארקטי של בולגריה 

## קישורים חיצוניים
* שלוחת גילברט באתר הגאזט האנטארקטי של ממשלת אוסטרליה
* שלוחת גילברט באתר הגאזט האנטארקטי המשווה SCAR

## הערות שוליים

גילברט
גילברט
גילברט
הר ליפטאק

**הר ליפטאק** או **הר ליפטק** (באנגלית: **Mount Liptak**) הוא הר ברכס סנטינל בהרי אלזוורת' שבאנטארקטיקה.

להר, שגובהו 3,000 מטרים מעל פני הים.

להר פסגות תאומות.

ההר ממוקם 13 קילומטים דרומית מזרחית להר קראדוק.

ההר מתנשא מעל קרחון בולגראד שממערב לו, ומעל קרחון קורניקר שממזרח לו.

## היסטוריה

### גילוי ההר
ההר מופה לראשונה על ידי הסקר הגאולוגי של ארצות הברית באמצעות סקרים על הקרקע ותצלומי אוויר שבוצעו על ידי צי ארצות הברית בין השנים 1959–1957.

### מקור השם
שמו של ההר ניתן לו על ידי הוועדה המייעצת לשמות אנטארקטיים. ההר נקרא על שם ל. ה. ליפטאק (L. H. Liptak), מכונאי מטוסים בצי ארצות הברית, אשר התגייס לצי בהיותו בן 15, במהלך מלחמת העולם השנייה, ושימש כמפקד טיסה, בטיסת הסיור הראשונה באזור ההר בינואר 1958.

### הטיפוס על ההר
הראשונים שהעפילו לפסגת ההר היו פאצ'י איבארה (Pachi Ibarra), ראלך לאייר (Ralf Laier) וטוד פאסי (Todd Passey), ב-28 בדצמבר 2012.

## קישורים חיצוניים
* הר ליפטאק באתר הסקר הגאולוגי של ארצות הברית
* הר ליפטאק באתר הגאזט האנטארקטי של ממשלת אוסטרליה
* הר ליפטאק ב-הגאזט האנטארקטי המשווה SCAR
* מפה טופוגרפית של אזור ההר
* קורות חייו של לסטר ליפטאק

## הערות שוליים

ליפטאק
ליפטאק
מחלף שוקת

**מחלף שוקת** הוא מחלף ב הממוקם בין באר שבע למיתר ומהווה את קצהו הדרומי הנוכחי של כביש 6 (חוצה ישראל), בו הוא מתחבר עם כביש 31 וכביש 60. המחלף נקרא על שם תל שוקת הנמצא בסמוך למקום. הוא נפתח לתנועה בספטמבר 2016 עם פתיחתו של כביש 6 בינו לבין מחלף לקייה.

## מבנה המחלף
המחלף מחולק לשני חלקים:
בחלק הדרומי כביש 6 מצפון מתחבר לכביש 60 לכיוון מערב בלבד. הנוסעים מכביש 60 ממערב לכביש 6 לצפון ייצאו במחלף למחבר (רמפה) החולף על גבי גשר שמעל כביש 60.
בחלק הצפוני כביש 31 חולף מעל כביש 6 על גבי גשר. הבאים מכביש 31 ממזרח לכביש 6 לצפון יעשו זאת על ידי מחבר פשוט המתעקל מכביש 31 לכביש 6. הבאים מכביש 6 מצפון לכביש 6 למזרח יעשו זאת על ידי מחבר בצורת לולאה, של יותר מ-270 מעלות, היוצא מכביש 6 ומתחבר לכביש 31.
כל הפניות האפשריות האחרות במחלף מתבצעות דרך צומת שוקת הוותיק הנמצא מזרחית למחלף ומחבר בין כביש 31 לכביש 60. זהו צומת מדורג עם שני רמזורים.

## תוכניות עתידיות
המשכו של כביש 6 עתיד להיסלל מהמחלף דרומה לעבר מחלף נבטים. בחלק הדרומי של המחלף הושארו שטחים עבור המחברים העתידיים במחלף לאחר הארכת כביש 6 דרומה.

מלבד זאת קיים תכנון להקים בסמוך למחלף מיתר ומחלף שוקת את פארק התעשייה שוקת שישמש כמוקד תעסוקה ותעשייה מרכזי לתושבי האזור.

## קישורים חיצוניים
* החברה הלאומית לדרכים בישראל

שוקת
שוקת
שוקת
קטגוריה:מיתר (יישוב): תחבורה
קטגוריה:כביש 31: צמתים ומחלפים
קטגוריה:בקעת חטיל
נועם שער

**נועם שער** (נולד בשנת 1973) הוא קצין צה"ל במילואים בדרגת תת-אלוף ששירת כמפקדה של חטיבת ההגנה בסב"ר באגף התקשוב וההגנה בסב"ר.

## ביוגרפיה
שער התגייס ב-1991 לצה"ל במסגרת העתודה האקדמית וסיים תואר ראשון בהנדסת חשמל מהטכניון ב-1995. כמו כן הוא בעל תואר שני במנהל עסקים מאוניברסיטת תל אביב. הוא שירת ביחידה 8200 של אגף המודיעין. במהלך שירותו ביחידה זכה ב-2008 בפרס ביטחון ישראל. ב-2012 מונה לראש זירה בחטיבת ההפעלה המבצעית. בשנת 2014 מונה למפקד מרכז ביחידה 8200. ביוני 2016 מונה למפקדה של חטיבת ההגנה בסב"ר. הוא סיים את תפקידו בינואר 2019.

ביולי 2020 הקים, יחד עם אל"ם (מיל') גלית לובצקי שרון, את חברת אבטחת המידע ווינג סקיוריטי, והוא משמש כמנכ"ל החברה.

## קישורים חיצוניים
* 
* 

## הערות שוליים

קטגוריה:חיילי יחידה 8200
קטגוריה:זוכי פרס ביטחון ישראל: חיילי צה"ל
קטגוריה:חיילי חיל הקשר והתקשוב
קטגוריה:בוגרי העתודה האקדמית
קטגוריה:בוגרי הטכניון - מכון טכנולוגי לישראל: הנדסת חשמל
קטגוריה:מהנדסי חשמל ישראלים
קטגוריה:תתי-אלופים בצה"ל
קטגוריה:חיילי חטיבת ההפעלה
קטגוריה:ישראלים שנולדו ב-1973
באלי (קמרון)

**באלי** (בצרפתית: **Bali**) היא עיירה שנמצאת באזור הצפון-מערבי של קמרון.

## גאוגרפיה
העיירה ממוקמת בצפון-מערב קמרון, כ-80 קילומטרים מהגבול של קמרון עם ניגריה. היא ממוקמת כ-278 קילומטרים מעיר הבירה יאונדה וכ-17 קילומטרים מבירת האזור במנדה.

## אקלים
הטמפרטורה הממוצעת היא 17 מעלות צלזיוס. החודש הכי חם הוא ינואר (20 מעלות צלזיוס). החודש הכי קר הוא אוגוסט (12 מעלות צלזיוס). כמות המשקעים הממוצעת היא 1,592 מילימטרים בשנה. חודש ספטמבר הוא החודש שיש בו הכי הרבה גשם (317 מ"מ גשם), וחודש ינואר הוא החודש שיש בו הכי פחות גשם (6 מ"מ גשם).

## תנועה ותחבורה
העיירה ממוקמת על הכביש הלאומי N6. העיירה נמצאת כ-17 קילומטרים מהכביש הלאומי N11 וכ-8 קילומטרים מהכביש האזורי P18.

## קישורים חיצוניים
* 

## הערות שוליים

קטגוריה:קמרון: ערים
חואן גואידו

**חואן חררדו גוּאַיְדוֹ מארקס** (בספרדית: **Juan Gerardo Guaidó Márquez**; נולד ב-28 ביולי 1983) הוא פוליטיקאי ונצואלני, חבר מפלגת הרצון העממי, שייצג את מדינת ורגאס באספה הלאומית של ונצואלה בין השנים 2016–2021 וכיהן כנשיא האספה הלאומית בין ינואר 2019 לינואר 2023.

גואידו הושבע כנשיאה הזמני של ונצואלה ב-23 בינואר 2019, בתמיכת האספה הלאומית. השבעתו נערכה כשבועיים לאחר השבעתו של ניקולאס מדורו לתקופת כהונה שנייה, זאת בעקבות הטענה של האופוזיציה בוונצואלה ושל מדינות וארגונים בינלאומיים, שתוצאות הבחירות לנשיאות במאי 2018 אינן לגיטימיות. מדורו סירב להכיר בגואידו כנשיא, ועד ל-2023 הייתה המדינה במשבר חוקתי.

## ביוגרפיה
גואידו סיים את לימודיו בשנת 2000 וב-2007 הוכשר כמהנדס תעשייה באוניברסיטה הקתולית אנדרס בייו. הוא היה חלק מתנועת סטודנטים פוליטית שמחתה נגד החלטת הממשלה שלא לחדש את רישיון השידור לרשת הטלוויזיה RCTV. הקבוצה גם הביעה מחאה נגד הרפורמות של הוגו צ'אווס, בעיקר אלה הקשורות למשאל העם על החוקה ב-2007. ב-2009 הפך גואידו לאחד ממייסדי מפלגת רצון העם, יחד עם לאופולדו לופס.

בבחירות לפרלמנט שנערכו ב-2010 נבחר גואידו למושב כנציג פדרלי מטעם מדינת ורגאס, ונבחר גם למושב באספה הלאומית בבחירות 2015.

באספה הלאומית הוא עבד על חקירת תיקי שחיתות בממשלתו של מדורו, דבר שסימן אותו כאחד ממנהיגי האופוזיציה לשלטונו של מדורו. בדצמבר 2018 נבחר לנשיא האספה הלאומית והושבע רשמית לתפקיד ב-5 בינואר 2019. הוא נשבע להתנגד למדורו והאשים את האחרון בהפרת החוקה בכך שהאריך את תקופת כהונתו למרות המניעה החוקתית לכך. ב-10 בינואר 2019 קרא למדורו להתפטר ולערוך בחירות חדשות לנשיאות. אך מדורו הושבע לתפקיד נשיא ונצואלה. בתגובה לכך הכריז גואידו על ההשבעה כצעד לא לגיטימי והכריז כי האספה הלאומית נטלה לידיה את השלטון וכי היא תמשיך בתוכניתה להדחת מדורו. הדבר תרם להתפתחות משבר נשיאותי חוקתי. האספה הכריזה על גואידו כנשיא, בצעד שזכה לתמיכת ארגון מדינות אמריקה.

ב-13 בינואר 2019 עצרו אותו השירותים החשאיים בוונצואלה, ושחררו אותו באותו יום. באותו היום הכריז על עצמו כממלא מקום נשיא המדינה. ב-23 בינואר הוא נשבע כנשיא בהפגנה בקראקס, והוכר על ידי מספר מדינות, בראשן ארצות הברית, כנשיא ונצואלה. נשיאותו של גואידו הוכרה על ידי 57 מדינות, בעוד ש-21 מדינות תמכו במדורו.

ב-30 בדצמבר 2022 הודח גואיידו מתפקידו כממלא מקום נשיא המדינה.

בדצמבר 2022, שלוש מתוך ארבע מפלגות האופוזיציה העיקריות אישרו לארגן מחדש את הממשלה הזמנית לוועדה לניהול נכסים זרים, כאשר נציגים חיפשו אסטרטגיה מאוחדת לקראת הבחירות לנשיאות ונצואלה ב-2024. דינורה פיגרה  נבחרה ליורשת של גואידו ב-5 בינואר 2023, ובכך סיימה את תביעתו לנשיאות. באפריל 2023 הוא נמלט לארצות הברית מחשש למעצרו. ב-6 באוקטובר 2023, ממשל מדורו האשימה את גואידו בהלבנת הון, בגידה וגזילת תפקידים ציבוריים, הוציא צו מעצר וביקש מהקהילה הבינלאומית לשתף פעולה עם מעצרו של גואידו, וביקשה מהאינטרפול להוציא צו מעצר בין-לאומי כנגדו. גואידו הכחיש את ההאשמות שהועלו נגדו בצו המעצר.

## קישורים חיצוניים

## הערות שוליים

קטגוריה:בוגרי אוניברסיטת ג'ורג' וושינגטון
קטגוריה:יושבי ראש של פרלמנטים
קטגוריה:פוליטיקאים ונצואלים
קטגוריה:פעילים למען דמוקרטיה
קטגוריה:ונצואלים שהופיעו ברשימת טיים 100
קטגוריה:ונצואלים שנולדו ב-1983